Ole Sohn (SF), 2001-12-12:
Jeg vil starte med at sige til Kristeligt Folkeparti, at jeg synes, det er godt og vigtigt, at de har genfremsat beslutningsforslaget om en forlængelse af barselorloven, for det er et vigtigt tema.
Den debat er altid vigtig og afgørende.
Derfor skal Kristeligt Folkeparti have tak for at rejse debatten.
Også fordi det er vigtigt, at vi kan få den mere perspektivrige debat om børnefamiliernes forhold forud for de egentlige forhandlinger omkring finansloven.
Når der skal forhandles om en model og stykkes en økonomi sammen, er det meget vigtigt at have nogle perspektiver for øje. Jeg vil sige, at SF er enig med Kristeligt Folkeparti i, at det er vigtigt at få forlænget barselorloven ud fra en familiepolitisk synsvinkel.
Det er vigtigt, at forældrene får mere tid til børnene.
Det giver en mere rolig opvækst, det giver i øvrigt også forældrene nogle bedre oplevelser sammen med deres børn, oplevelser, som måske ikke i dag er dem forundt.
Men når det er sagt, vil jeg også sige, at det er vigtigt, at vi skruer en barselorlovsreform sammen på en sådan måde, at vi sikrer nogle reelle valgmuligheder.
Der synes jeg, der er et par mangler i Kristeligt Folkepartis forslag.
Det ene er spørgsmålet om muligheden for at forbeholde en del af orloven til mændene.
Der kan man selvfølgelig godt sige: Jamen pålægger man så fra statsmagtens side, hvem der skal holde orloven?
Vi har sagt, at det er vigtigt, at kvinden får en del af orloven, og så siger vi, at der er en del, der er fælles gods, hvor man altså kan vælge.
Det samme synes jeg man også skal give manden mulighed for at få, sådan at man udvider barselorloven med den længde, vi nu mener, der skal være kvindens ret, hvad der skal være mandens ret, og hvad der skal være fælles gods.
Det er jo et forhandlingsspørgsmål.
Men jeg mener, det er ret afgørende, at vi også har det forhold inde, at fædrene får en reel mulighed for at være sammen med deres børn.
Det andet, jeg vil sige, og som jeg har været inde på en hel del gange her i debattens løb,
er omkring børnepasningsgarantien.
Det svarer cirka til de 40 kommuner, som fru Mette Frederiksen var inde på.
Specielt når vi nu forlænger barselorloven, bliver det jo mere vigtigt at sikre, at man har mulighed for at vælge at komme tilbage til sin arbejdsplads, ikke fordi jeg vil presse folk tilbage på arbejdet, men der er altså nogle familier, der har det bedst på den måde, og derfor er det altså afgørende, at man har en børnepasningsgaranti.
Det sidste, jeg vil sige, er: Fleksibiliteten i en barselsreform er også for os helt afgørende.
Der skal være mulighed for, at man kan gå på nedsat arbejdstid, at man kan tage nogle omsorgsdage, eller at man kan tage nogle ekstra feriedage med børnene, så man får den fleksibilitet ind, som gør, at hver familie kan indrette sig, som det nu er bedst for den familie.
Det synes jeg også er væsentligt, og der er jeg jo glad for, at vi under debatten har fået tilsagn fra Dansk Folkeparti om, at de også vil fastholde børnepasningsorloven.
Dertil vil jeg sige, at for os er det helt afgørende, at børnepasningsorloven ikke, som det desværre er tilfældet i dag, forbeholdes de mest velstillede, dem, som har råd til at tage en orlov, hvor man nøjes med 60 pct. i orlovsydelse.
Så bliver der valgfrihed for forældrene: De kan tage den lange orlov, hvis de har råd til det,
og hvis de ikke har det, skal de i hvert fald have en bedre økonomi, men så bliver det godt nok en lidt kortere periode. Det er selvfølgelig også ud fra, at man kan forhandle sig til rette, og når der nu har vist sig et flertal, tror jeg, det er ret væsentligt, at regeringen også lytter efter, at der er flertal for børnepasningsorloven, men vi er selvfølgelig indstillet på at finde nogle modeller, som gør, at man både sikrer de lavtlønnedes muligheder for at gøre brug af børnepasningsorloven, samtidig med at vi selvfølgelig ser det i en sammenhæng med den store økonomi.
For SF's vedkommende vil jeg sige, at vi gerne vil give et positivt tilsagn om de videre forhandlinger omkring en barselorlovsreform, men at vi samtidig også understreger væsentligheden af, at der bliver en sammenhæng mellem barsel- og børnepasningsorlov.